Angela Merkel: "UE este pregătită pentru scenariul încheierii fără acord a tranziţiei post-Brexit".
Angela Merkel: Negocierile UE-Marea Britanie înregistrează unele progrese. Ursula von der Leyen, preşedintele Comisiei Europene: "Următoarele zile vor fi decisive". Cancelarul Germaniei: "UE este pregătită pentru scenariul încheierii fără acord a tranziţiei post-Brexit".
Negocierile Uniunii Europene cu Marea Britanie pentru configurarea relaţiilor post-Brexit au înregistrat progrese şi ar urma să dureze până la sfârşitul săptămânii, a declarat miercuri Angela Merkel, cancelarul Germaniei, ţară care exercită Preşedinţia Consiliului UE."Comisia Europeană negociază în prezent, până la sfârşitul săptămânii, pentru a vedea dacă se poate ajunge o soluţie. Există progrese, dar nu este niciun succes major. Menţinem opinia că un acord ar fi mai bun decât lipsa unui acord, dar suntem pregătiţi şi pentru a doua situaţie", a afirmat Angela Merkel, conform cotidianului Le Figaro.La rândul său, preşedintele Comisiei Europene, Ursula von der Leyen, a declarat că negocierile "se îndreaptă spre un acord, deşi este un parcurs îngust". "Următoarele zile vor fi decisive", a subliniat Ursula von der Leyen.Uniunea Europeană vrea un acord cu Marea Britanie pentru configurarea relaţiilor bilaterale post-Brexit, "dar nu orice preţ", iar "timpul este din ce în ce mai presant", afirma luni Michael Roth, secretar de stat pentru Afaceri Europene în Ministerul german de Externe.Guvernul Boris Johnson a anunţat că Marea Britanie este pregătită pentru orice rezultat al negocierilor cu Uniunea Europeană pe tema configurării relaţiilor post-Brexit."Premierul depune eforturi pentru a vedea dacă putem ajunge la un acord. Sper că va apărea o mişcare din partea Uniunii Europene pentru a ajunge la un acord. Dar noi suntem pregătiţi pentru orice rezultat", a declarat luni Matthew Hancock, ministrul britanic al Sănătăţii şi Asistenţei Sociale.Preşedintele Comisiei Europene, Ursula von der Leyen, a transmis la reuniunea Consiliului European desfăşurată la sfârşitul săptămânii trecute că probabilitatea încheierii fără niciun acord a tranziţiei post-Brexit este mai mare decât ajungerea la o soluţie.